Title: กฎสำนักนายกรัฐมนตรี ฉบับที่ 89 (พ.ศ. 2542) ออกตามความในพระราชบัญญัติเครื่องแบบข้าราชการฝ่ายพลเรือน พุทธศักราช 2478

กฎสำนักนายกรัฐมนตรี
ฉบับที่ ๘๙
(พ.ศ. ๒๕๔๒)
ออกตามความในพระราชบัญญัติเครื่องแบบข้าราชการฝ่ายพลเรือน
พุทธศักราช
๒๔๗๘[๑]

อาศัยอำนาจตามความในมาตรา ๖ และมาตรา ๗
แห่งพระราชบัญญัติเครื่องแบบข้าราชการฝ่ายพลเรือน พุทธศักราช ๒๔๗๘
นายกรัฐมนตรีออกกฎสำนักนายกรัฐมนตรีไว้ ดังต่อไปนี้

ข้อ ๑ 
เครื่องแบบเจ้าพนักงานทางหลวงตามพระราชบัญญัติทางหลวง พ.ศ. ๒๕๓๕
ซึ่งรัฐมนตรีว่าการกระทรวงมหาดไทยแต่งตั้งจากข้าราชการพลเรือน ให้ใช้เครื่องแบบปฏิบัติราชการประเภทสีกากีคอพับ
ตามที่กำหนดในกฎสำนักนายกรัฐมนตรี ออกตามความในมาตรา ๗ แห่งพระราชบัญญัติเครื่องแบบข้าราชการฝ่ายพลเรือน
พุทธศักราช ๒๔๗๘ ซึ่งแก้ไขเพิ่มเติมโดยกฎสำนักนายกรัฐมนตรี ฉบับที่ ๗๑ (พ.ศ. ๒๕๒๓)
ออกตามความในพระราชบัญญัติเครื่องแบบข้าราชการฝ่ายพลเรือน พุทธศักราช ๒๔๗๘

ข้อ ๒ 
ให้ติดป้ายชื่อพื้นดำ ขนาดกว้างไม่เกิน ๒.๕ เซนติเมตร ยาวไม่เกิน ๗.๕ เซนติเมตร
แสดงชื่อตัว ชื่อสกุล และชื่อตำแหน่ง ประดับที่อกเสื้อเหนือกระเป๋าบนขวา

ข้อ ๓ 
ให้ติดเครื่องหมายรูปอาร์มตามแบบเครื่องหมายเจ้าพนักงานทางหลวงท้ายกฎสำนักนายกรัฐมนตรีนี้
ที่แขนเสื้อข้างขวาและข้างซ้ายห่างจากตะเข็บไหล่ ๒ เซนติเมตร
ลักษณะเครื่องหมายรูปอาร์มตามวรรคหนึ่ง
เป็นรูปอาร์มทรงสี่เหลี่ยมผืนผ้าขนาดกว้าง ๖.๕ เซนติเมตร สูง ๘ เซนติเมตร
มีขอบปักด้วยไหมหรือด้ายสีดำ ด้านบนตรงกลางตอนบนเป็นรูปตราราชสีห์ เครื่องหมายราชการกระทรวงมหาดไทยปักด้วยไหมหรือด้ายสีทอง
มีอักษรคำว่า เจ้าพนักงานทางหลวง สูง ๐.๕ เซนติเมตร
ปักด้วยไหมหรือด้ายสีดำล้อมอยู่ขอบนอกตอนล่างของรูปตราราชสีห์ ด้านล่างมีกรอบสูง
๒.๕ เซนติเมตร และภายในมีอักษรคำว่า มหาดไทย สูง ๑ เซนติเมตร
ปักด้วยไหมหรือด้ายสีดำ

ให้ไว้ ณ วันที่ ๒๓ เมษายน พ.ศ. ๒๕๔๒
ชวน  หลีกภัย
นายกรัฐมนตรี

[เอกสารแนบท้าย]

๑. แบบเครื่องหมายเจ้าพนักงานทางหลวงชนบท
ท้ายกฎสำนักนายกรัฐมนตรี ฉบับที่ ๘๙ (พ.ศ. ๒๕๔๒) ออกตามความในพระราชบัญญัติเครื่องแบบข้าราชการฝ่ายพลเรือน
พุทธศักราช ๒๔๗๘

(ดูข้อมูลจากภาพกฎหมาย)

หมายเหตุ :-
เหตุผลในการประกาศใช้กฎสำนักนายกรัฐมนตรีฉบับนี้ คือ เนื่องจากเจ้าพนักงานทางหลวง
ซึ่งรัฐมนตรีว่าการกระทรวงมหาดไทยแต่งตั้งจากข้าราชการสังกัดกรมโยธาธิการ สำนักงานเร่งรัดพัฒนาชนบท
จังหวัด อำเภอ และราชการส่วนท้องถิ่นอื่น มีอำนาจหน้าที่ในการตรวจตราดูแล
มิให้มีการฝ่าฝืนพระราชบัญญัติทางหลวง พ.ศ. ๒๕๓๕ สมควรกำหนดให้มีเครื่องแบบและเครื่องหมายสำหรับเจ้าพนักงานทางหลวงไว้เป็นการเฉพาะ
เพื่อให้เหมาะสมกับสภาพงานที่ต้องแสดงตนและปฏิบัติต่อบุคคลที่เกี่ยวข้องโดยทั่วไป  จึงจำเป็นต้องออกกฎสำนักนายกรัฐมนตรีนี้

โชติกานต์/ปรับปรุง
๑๘ มีนาคม
๒๕๖๓

อรญา/ตรวจ
๔ พฤษภาคม
๒๕๖๓

[๑] ราชกิจจานุเบกษา เล่ม ๑๑๖/ตอนที่ ๓๒ ก/หน้า ๑/๑ พฤษภาคม
๒๕๔๒